Astor Furseth

Astor Borge Furseth (født 21. desember 1940 i Sykkylven) er en norsk forfatter. 
Furseth er utdannet cand.odont. i Oslo 1965. Han har praktisert som tannlege i Lyngen og på Færøyene (i 11 år) og Valldal. Etter 1978 har Astor Furseth bodd i Valldal.
Furseth debuterte i 1970 med to romaner Svart samtale (Ansgar forlag) og Jux (Aschehoug). I årene etter fulgte en rekke bøker, noveller, essay og en mengde artikler i tidsskrift og aviser. Mellom disse var også flere romaner i Bladkompaniets serie om Knut Gribb, utgitt under pseudonymet Trond Vest. Den første faktaboka hans var Færøyene som gir en innføring i dette øysamfunnet og dets historie. Dette var den første faglitterære boka fra Furseths hånd, men fulgtes opp av flere. 
Det videre forfatterskapet til Furseth fordeler seg omtrent likelig på sakprosa- og skjønnlitteratur.  Han kom i medias søkelys i forbindelse med sin bok Vargtid – og andre historier frå fortida, (Universitetsforlaget, 1995). Denne boka var sentral i plagiat-debatten om Karsten Alnæs og hans historieverk og den påfølgende TV-serien basert på dette verket. Karsten Alnæs' lån fra denne teksten ble nevnt i kildebruk-utredningen.De siste 20 årene har forfatteren konsentrert seg om faglitteraturen. Foruten et referanseverk om rovdyr Drept av bjørn og ulv i Norge (Landbruksforlaget, 2005), har Furseth skrevet om skredproblematikk i et historisk perspektiv, og resultatet har vært flere bøker og artikler om emnet. En viktig del av arbeidet har vært å bygge opp en komplett oversikt over kjente skred gjennom tidene. Dette er tilgjengelig gjennom Nasjonal skreddatabase NGU: skrednett.no. Furseth har også arbeidet som konsulent for NGU. Furseths arbeid med Tafjord-ulykka i 1934 har satt fokus på faren for nye skred i nærområdet og ført til offentlig engasjement for å sikre seg mot tilsvarende katastrofer.


== Utmerkelser ==
2. pris i Samtidens novellekonkurranse (Aschehoug) i 1980
2. pris i Tiden/LOs romankonkurranse i 1990
Norddal kommune sin Kulturpris for 2003
Furseth blei tildelt Kongens fortenestemedalje i gull den 19. 4. 2010 for "sitt lange og omfattande virke innanfor skredforsking".


== Bibliografi ==
Svart samtale (roman), Ansgar, 1970
Jux (roman), Aschehoug, 1970
Et kupp (roman), Ansgar, 1972
En kvinne for meget, Bladkompaniets Knut Gribb-serie, 1973
Underveis (roman), Ansgar, 1974
Vampyrens natt, Bladkompaniets Knut Gribb-serie, 1974
Færøyene (fagbok), Aschehoug, 1975
Sverri fra Færøyene (ungdomsbok), Lunde, 1976
Blindebukk med døden, Bladkompaniets Knut Gribb-serie, 1976
Evelyns Øy (roman), Aschehoug, 1978
Farlige øyne, Bladkompaniets Knut Gribb-serie, 1980
Dale kyrkje, Norddal sokneråd, 1982
Fabrikken og bygda, Liabygda trevarefabrikk, 1983
Torøy (noveller), Dreyer, 1984
Dommedagsfjellet, Gyldendal, 1985
Ei natt i Eden (roman), Samlaget, 1986 (Gitt ut som lydbok i 2001)
Norddal i 150 år, Norddal kommune, 1987
Den gåtefulle Wilhelm Weider (roman, Prisbelønnet i Tidens romankonkurranse) Tiden, 1990
Den offentlege tannhelsetenesta 1965-1990, Møre og Romsdal fylkeskommune, 1990
Valldal IL 75 år, Valldal Idrettslag, 1994
Dommedagsfjellet, Ny utgave med engelsk sammendrag, 1995
Vargtid (dokumentar), Universitetsforlaget, 1995
Norddal Elverk AS – 75 år, Norddal Elverk, 2000
Norddal i bilete I, Norddal mållag, 2004
Norddal i bilete II, Norddal mållag, 2004
Drept av bjørn og ulv i Norge, Landbruksforlaget, 2005, 234 sider (storformat)
Skredulykker i Norge, Tun Forlag, 2006, 207 sider (storformat) 130 foto.
Dommedagsfjellet. Tafjordulykka 75 år etter (storformat), Det Norske Samlaget, 2009


== Referanser ==


== Eksterne lenker ==
Astor Furseths hjemmeside